|  |
| --- |
| Kalgario zoologijos sodas |
| Zoologijos sodas įsikūręs Bovo upės saloje 
Zoologijos sodas įsikūręs Bovo upės saloje |
| Tipas | Zoologijos sodas |
| Geografinė padėtis | 51°02′45″š. pl. 114°02′00″v. ilg.﻿ / ﻿51.045833°š. pl. 114.033333°v. ilg.﻿ / 51.045833; -114.033333Koordinatės: 51°02′45″š. pl. 114°02′00″v. ilg.﻿ / ﻿51.045833°š. pl. 114.033333°v. ilg.﻿ / 51.045833; -114.033333 |
| Plotas | 0,3 kv.km |
| Įkurtas | 1929 m. |
| Valdytojas | Kalgario zoologijos draugija |
| Kita informacija | AZA, WAZA, CAZA |
| Svetainė | www.calgaryzoo.com |
| Adresas | Kalgaris, Kanada Kanada |

**Kalgario zoologijos sodas** (angl. *Calgary Zoo*) – zoologijos sodas, esantis Kanadoje, Albertos provincijoje, Kalgario miesto rytiniame priemiestyje Bridžlende. Didžioji sodo dalis įsikūrusi Bovo upės Šv. Jurgio saloje, jį su miesto centru jungia greitasis tramvajus „CTrain", pėsčiųjų ir dviračių takai.

Kanados laukinė gamta: puma
Afrikos savanos paviljonas
Panda
Zoologijos sodą valdo Kalgario zoologijos draugija, nepriklausoma pelno nesiekianti organizacija. Sodas buvo vienas pirmųjų Kanadoje, kurį akreditavo visos trys zoologijos sodų ir akvariumų asociacijos – AZA, WAZA ir CAZA. Sode laikoma daugiau nei 1000 gyvūnų, neskaitant žuvų ir vabzdžių, ir 272 skirtingos rūšys. Zoologijos sode įkurtos šešios atskiros zonos: Afrikos zona, Kanados laukinė gamta, Pingvinų baseinas, Botanikos ir žiemos sodai, Eurazija ir Priešistorinis parkas.

Istorija
--------

Šv. Jurgio sala buvo pirmasis Kalgario parkas, kurį miesto bendruomenė naudojo iškyloms, poilsiui, renginiams. Pirmoji gyvūnų kolekcija saloje pasirodė 1917 m. 

Kalgario zoologijos draugija buvo įkurta 1929 m. Tų pačių metų birželio mėnesį per Bovo upės potvynius žuvo dalis gyvūnų.

Afrikos zona zoologijos sode atidaryta 2003 m. Joje buvo įrengti nauji atogrąžų miško ir savanos paviljonai. 2012 m. duris atvėrė pingvinų baseinas.

2013 m. balandžio mėn. Kalgario zoologijos sodas paskelbė sodo atnaujinimo planą per 20 metų. Pradinis dėmesys buvo skirtas pasiruošimui 2018 m. priimti dvi didžiąsias pandas.

2013 m. birželio mėn. Kalgario regionas patyrė didžiulį potvynį, dėl kurio daugiau kaip 50 mln. JAV dolerių žala padaryta zoologijos sodui ir ypač jo Kanados laukinės gamtos zonai. Per 12 valandų, kai kilo potvynio vandenys, zoologijos sodo darbuotojai sugebėjo perkelti 140 gyvūnų į aukštesnius žemės plotus, todėl gyvūnų praradimai buvo nežymūs (dalis žuvų, du povai ir Vietnamo kiaulė). Zoologijos sodas buvo iš dalies uždarytas, veiklą atnaujinęs po pusmečio, lapkričio mėn. Kartu papildyta kolekcija naujais gyvūnais, įskaitant mandrilus ir Komodo varanus.

Nykstančios rūšys
-----------------

Zoologijos sode vystoma nykstančių rūšių išsaugojimo programa. Be kitų, išskirtinis dėmesys skirtas aštuonioms, didžiausiame pavojuje atsidūrusioms vakarų Kanados rūšims: amerikinei gervei, vankuveriniam švilpikui (*Marmota vancouverensis*), vikriajai lapei, juodakojui šeškui (*Mustela nigripes*), juodauodegiui preriniam šuniukui (*Cynomys ludovicianus*), rausiančiajai pelėdai, leopardinei varlei *Lithobates pipiens* ir šalavijiniam tetervinui *Centrocercus urophasianus*. Zoologijos sodas taip pat dirba su išsaugojimo projektais visame pasaulyje, įskaitant hipopotamų draustinį Wechiau bendruomenėje Ganoje, snieginius leopardus Vidurinėje Azijoje, gorilas Kongo Demokratinje Respublikoje.

Pažymėtina, kad Kalgario zoologijos sodas pastaruoju metu pagausėjo čia gimusiais išskirtiniais jaunikliais:

* 2012 m. amūrinė tigrė „Katja" sėkmingai atsivedė tris tigriukus.
* 2016 m. vakarų lygumų gorila „Kioja" susilaukė jauniklės „Kimanl".
* 2016 m. išsirito karališkasis pingvinas vardu „Edward", sekančiais metais – dar vienas, „Cleopatra".
* 2017 m. atsivestas Prževalskio arklio jauniklis.

Šaltiniai
---------

1. ↑  "Hundreds of City Homes Menaced by Rivers", The Calgary Herald, June 3, 1929
2. ↑  „Flood-ravaged Calgary Zoo laying off almost 300 staff". *CBC News*. 2013-07-04. Nuoroda tikrinta 2017-05-26.
3. ↑  Wood, Damien (2013-06-23). „Peacock, fish die in Calgary Zoo flooding". *Calgary Sun*. Suarchyvuotas originalas 2015-04-02. Nuoroda tikrinta 2013-07-02.
4. ↑
5. ↑   Archyvuota kopija 2019-06-26 iš Wayback Machine projekto.
6. ↑
7. ↑

Nuorodos
--------

|  |  |
| --- | --- |
|  | **Vikiteka: Kalgario zoologijos sodas** – vaizdinė ir garsinė medžiaga  |

* Oficiali svetainė